Diari Oficial de la Generalitat Valenciana


Sumari del DOGV 5457, del 23-02-2007 (2007/2036)

ORDE de 13 febrer de 2007, de la Conselleria de Benestar Social, per la qual es convoca el I Premi a l'Empresa Solidària de la Comunitat Valenciana.
----------------------------------------------------------------------------------------------------------------------------------------------------

### Dades del document

Número de DOGV
:   5457

Data del DOGV
:   23-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/2036


Data del document
:   13-02-2007

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * premi cultural
    * servei voluntari
    * distinció honorífica
    * suport econòmic
    * integració social
    * dona
    * empresa
    * ajuda social

La Conselleria de Benestar Social, tal com disposa el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, és el departament a què correspon exercir les competències relatives a polítiques de prestació sociosanitària, immigració, servicis socials, discapacitats, família, menor i adopcions, dona i joventut, així com l'elevació de la qualitat de vida de tots els ciutadans.
Junt amb l'aplicació del marc normatiu i d'altres instruments de la política social, la Conselleria de Benestar Social vol mobilitzar al conjunt d'agents i col·lectius socials en la construcció d'una societat en què primen els valors solidaris i d'integració de totes les persones, tasca que constituïx una responsabilitat compartida per tots.
En este sentit, la Conselleria de Benestar Social considera que el teixit empresarial de la Comunitat Valenciana pot jugar un paper decisiu en l'avanç de la societat del benestar si es promou la seua participació activa en l'acció social. Per això, desenrotlla un programa de difusió de la Responsabilitat Social de l'Empresa, en l'àrea de l'acció social, a fi que les empreses de la Comunitat coneguen els conceptes i els avantatges d'esta nova forma de gestió empresarial, es capaciten cada vegada més en la seua aplicació pràctica i, en definitiva, posen en el centre de la seua activitat a les persones, particularment a les que més suport necessiten.
En la primera fase d'aplicació del programa de difusió de la RSE, la Conselleria de Benestar Social ha tractat d'aconseguir abast en el conjunt d'empreses de la Comunitat, a través de diverses accions, com a jornades, sessions tècniques i trobades amb les empreses. Així mateix, ha generat diverses eines de coneixement i d'aplicació pràctica de l'acció social compartida, com és el cas del portal de l'empresa solidària.
En esta fase del programa, es considera convenient posar a punt un instrument de motivació i de reconeixement públic a les empreses més destacades en este camp, a través de la convocatòria d'un premi.
En virtut de les facultats conferides per Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i l'article 35 de la Llei de la Generalitat Valenciana 5/1983, de 30 de desembre, de Govern Valencià,
ORDENE
Article 1
És objecte de la present Orde la convocatòria del I Premi a l'Empresa Solidària de la Comunitat Valenciana i l'aprovació de les bases per les quals es regix la convocatòria, que figuren com a annex I.
Article 2
El termini de presentació de les sol·licituds de participació en la convocatòria començarà l'endemà de la publicació d'esta orde i finalitzarà transcorreguts vint dies naturals des d'esta data.
Article 3
Els premis consistiran en un xec que serà canviable per productes i servicis del catàleg de l'Institut Valencià d'Atenció a la Discapacitat, IVADIS, per l'import màxim assenyalat en cada modalitat i categoria, fins al 15 de novembre de 2007.
L'import equivalent dels premis representa una dotació màxima de 18.000 euros, amb la distribució següent:
Modalitat A Modalitat B Modalitat C
Primer premi 3.000 3.000 3.000
Accèssit 1.500 1.500 1.500
Accèssit 1.500 1.500 1.500
Total 6.000 6.000 6.000
El dit crèdit es tramitarà i pagarà a càrrec del capítol 2 del programa pressupostari 311.10 Direcció i Servicis Generals del pressupost de l'any 2007.
El jurat podrà declarar desert el premi en qualsevol de les categories i modalitats.
DISPOSICIÓ FINAL PRIMERA
S'autoritza la Subsecretària de la Conselleria de Benestar Social perquè, en l'àmbit de les seues competències, adopte les mesures necessàries per al desplegament i l'aplicació d'esta orde.
DISPOSICIÓ FINAL SEGONA
La present Orde entrarà en vigor l'endemà de la seua publicació en el Diari Oficial de la Comunitat Valenciana.
DISPOSICIÓ FINAL TERCERA
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present Orde, que posa fi a la via administrativa, podrà ser recorreguda potestativament en reposició o bé caldrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera de Benestar Social en el termini d'un mes a comptar des de l'endemà de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
València, 13 de febrer de 2007
La consellera de Benestar Social
ALICIA DE MIGUEL GARCÍA
ANNEX I
Bases
1ª. Objecte
Constituïx l'objecte de les presents bases la convocatòria del I Premi de l'Empresa Solidària de la Comunitat Valenciana, corresponent a l'any 2007.
2ª. Participants
Podran participar en esta convocatòria les empreses i grups empresarials amb activitat en la Comunitat Valenciana, que acrediten disposar de plantilla en el territori d'esta.
Queden excloses de la convocatòria les empreses l'activitat principal de les quals siga la promoció de la Responsabilitat Social i de l'acció social empresarial, la formació en RSE o la posada al punt o comercialització de sistemes, eines o altres tècniques de gestió de RSE.
3ª. Modalitats i criteris
Es convoquen tres modalitats, excloents entre si, de Premi a l'Empresa Solidària:
o Modalitat A: integració laboral de persones en situació o risc d'exclusió
Es valoraran les actuacions de les empreses que, més enllà de les obligacions legals, contribuïxen a la integració laboral de persones en situació o risc d'exclusió, com a reclusos i exreclusos, menors i jóvens procedents del sistema de protecció i reeducació, persones amb discapacitat, minories ètniques, immigrants, dones cap de famílies monoparentals, etc.
Es tindrà en consideració tant la contractació directa per l'empresa d'estos treballadors, com el recurs als centres especials d'Ocupació com a proveïdors de l'empresa o beneficiaris d'altres accions de promoció d'estos centres i els seus treballadors. Així mateix, es podrà prendre en consideració les contractacions a través d'enclavaments facilitar l'oportunitat d'accedir a llocs en què laborals i altres actuacions de l'empresa que, de manera provada, repercutisquen en la integració laboral de persones en situació o risc d'exclusió.
o Modalitat B: promoció de la dona i de la família
Es valoraran les actuacions de les empreses que contribuïxen a la igualtat real entre l'home i la dona, així com a la protecció i promoció de la família.
Es reconeixerà l'execució de polítiques i actuacions a favor de la conciliació de la vida familiar i laboral, les mesures a favor de la maternitat i paternitat, les pràctiques d'igualtat en l'empresa, la promoció activa de dones a llocs de direcció, les accions a favor de dones víctimes de violència, la formació dirigida a dones per a facilitar l'oportunitat d'accedir a llocs en què es troben subrepresentades, les mesures de prevenció i d'eradicació de qualsevol tipus d'assetjament sexual o moral, i altres iniciatives de foment de la igualtat de la dona i la protecció de la família. Tot això afegit al preceptiu compliment de la normativa vigent en la matèria.
o Modalitat C: millor programa d'acció social
Es prendran en consideració els programes d'acció social empresarial que no entren en les categories anteriors com ara les accions a favor de grups i persones desfavorides de la comunitat local, el partenariat amb entitats d'acció social, el voluntariat corporatiu, la comunicació i la sensibilització entre els mateixos empleats, etc.
Es valoraran aspectes com ara el lideratge i el compromís de la direcció de l'empresa en el programa d'acció social, la vinculació de les pràctiques d'acció social per al negoci de l'empresa, la participació de l'equip de professionals i treballadors en el programa, la continuïtat en el temps de les accions, la repercussió mesurable del programa en les persones i grups en dificultat de la comunitat local i tots els factors que determinen l'eficàcia i la singularitat del programa d'acció social de l'empresa.
En qualsevol de les tres modalitats, les actuacions han d'haver sigut efectivament realitzades en els tres últims anys 2004, 2005 i 2006. Així mateix, les actuacions hauran de repercutir en la població de l'àmbit territorial de la Comunitat Valenciana.
4ª. Documentació que cal presentar
Per a la participació en esta convocatòria, s'ha de presentar la documentació següent:
a) Sol·licitud de participació en la convocatòria, segons model de l'annex II, acompanyada d'un sobre que continga:
b) Document acreditatiu de la capacitat legal del representant de l'empresa
c) Documents acreditatius d'estar al corrent davant les obligacions tributàries i de cotització a la Seguretat Social
d) Memòria tècnica d'actuacions de l'empresa en una de les tres modalitats assenyalades en la base 3ª d'esta orde. La seua extensió no podrà superar 10.000 caràcters o 10 folis/I4 a una cara i el seu contingut s'ajustarà als punts següents: resum del projecte, de no més de 2 folis/I4 a una cara, principals dades i resultats del projecte, i punts forts.
e) Documentació acreditativa de les actuacions realitzades per l'empresa.
No obstant això, si el jurat requerix d'informació addicional per a una millor valoració de la memòria presentada, podrà requerir documentació o informació complementària al representant legal de l'empresa, que haurà d'aportar-se en el termini de 10 dies hàbils, des de la notificació de tal demanda d'informació addicional.
5ª. Lloc i termini de presentació
La documentació assenyalada en la base 4ª es presentarà en el registre oficial de la Conselleria de Benestar Social, Albereda 16, 46805-València, en les direccions territorials de la Conselleria a Alacant, C/ Teatre, 37 i 39, 03518 Alacant, a Castelló, av. Germans Bou, 81, 12144-Castelló de la Plana, i València, av. Baró de Càrcer, 36, 46193-València, i en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
El termini de presentació és de 20 dies naturals, des de l'endemà a la publicació d'esta orde en el Diari Oficial de la Comunitat Valenciana.
6ª. Composició del Jurat
Per a la resolució del concurs, es constituirà un Jurat presidit per la consellera de Benestar Social o persona en qui delegue, i integrat per sis vocals i un secretari:
- La subsecretària de la Conselleria de Benestar Social.
- La directora general del Consell de Cambres de Comerç de la Comunitat Valenciana.
- El/La president/a de la Fundació Adecco per a la Integració Laboral o persona en qui delegue.
- El/La president/a de la Fundació +Familia o persona en qui delegue
- El/La president/a de la Fundació Empresa i Societat o persona en qui delegue
- La vicerectora de Relacions Institucionals i Assumptes Socials de la Universitat Politècnica de València.
Actuarà com a secretari/a un/a funcionari/a de la Subsecretaria de la Conselleria de Benestar Social que actuarà amb veu i sense vot.
7ª. Selecció de candidatures
El jurat examinarà la documentació aportada pels candidats i formularà, d'acord amb els següents criteris, la seua proposta de resolució de la convocatòria:
- Eficàcia i impacte positiu en les persones i grups als quals beneficia l'acció social de l'empresa.
- Qualitat tècnica
- Caràcter innovador o singular.
L'acta reflectirà exclusivament el primer premi i els dos accèssits en cada una de les tres modalitats, així com la motivació de la proposta de deixar desert el premi, en alguna de les seues modalitats o categories, si és el cas.
8ª. Resolució de la convocatòria
La resolució de la convocatòria, amb el veredicte vinculant del Jurat, correspon a la subsecretària de la Conselleria de Benestar Social, d'acord amb la Resolució de 30 de gener de 2001, del conseller de Benestar Social, sobre delegació de competències en determinats òrgans de la Conselleria.
La resolució de la convocatòria es farà pública abans de transcorreguts tres mesos des de l'endemà de la publicació d'esta orde en el Diari Oficial de la Comunitat Valenciana.
9ª. Premis
Es preveu un primer premi i dos accèssits per a cada una de les tres modalitats assenyalades en la base 3ª.
L'import equivalent dels premis representa una dotació màxima de 18.000 euros, amb la distribució següent:
Modalitat A Modalitat B Modalitat C
Primer premi 3.000 3.000 3.000
Accèssit 1.500 1.500 1.500
Accèssit 1.500 1.500 1.500
Total 6.000 6.000 6.000
Els premis consistiran en un xec que serà canviable per productes i servicis del catàleg de l'Institut Valencià d'Atenció a la Discapacitat, IVADIS, per l'import màxim assenyalat en cada modalitat i categoria, durant tot l'any 2007.
10a. Difusió dels continguts
La Conselleria de Benestar Social podrà fer públics els continguts tècnics, totalment o parcialment, de les memòries presentades, dins del compliment de la normativa vigent en matèria de protecció de dades i en matèria de servicis de societat de la informació, i només als efectes de difusió exemplificant de les millors pràctiques i polítiques empresarials d'Acció Social.
11a. Obligacions de les empreses participants
Els participants hauran d'acreditar que es troben al corrent de les seues obligacions tributàries i de cotització a la Seguretat Social. La presentació de candidatura implica l'acceptació íntegra d'estes bases.